नेपालको खुलेको ब्याटिङ
यूएई भ्रमणमा नेपाली क्रिकेट ब्याटरको ब्याट पहिलोपल्ट खुलेर आयो । जसका कारण नेपालले क्रिकेट विश्वकप लिग २ मा पपुवा न्युगिनीमाथि ७ विकेटको जित हात पार्‍यो । कुशल भुर्तेलको अर्धशतक तथा आरिफ शेख र रोहित पौडेलको अविजित ७७ रनको साझेदारीमा नेपालले मंगलबार १ सय ७३ रनको लक्ष्य ३७ ओभरमा पूरा गर्‍यो । प्लेयर अफ द म्याच आरिफ ५९ र रोहित ४४ रन बनाई अविजित रह्यो । 
काठमाडौँ — यूएई भ्रमणमा नेपाली क्रिकेट ब्याटरको ब्याट पहिलोपल्ट खुलेर आयो । जसका कारण नेपालले क्रिकेट विश्वकप लिग २ मा पपुवा न्युगिनीमाथि ७ विकेटको जित हात पार्‍यो । कुशल भुर्तेलको अर्धशतक तथा आरिफ शेख र रोहित पौडेलको अविजित ७७ रनको साझेदारीमा नेपालले मंगलबार १ सय ७३ रनको लक्ष्य ३७ ओभरमा पूरा गर्‍यो । प्लेयर अफ द म्याच आरिफ ५९ र रोहित ४४ रन बनाई अविजित रह्यो । लिग २ को तेस्रो शृंखला खेलिरहेको नेपालले दुबई भ्रमणमा पपुवा न्युगिनीविरुद्धको दुवै खेलमा जित हात पार्‍यो भने यूएईसँगको दुवै खेलमा पराजय भोग्यो । यूएईसँगको दुई खेलमा मध्यम लक्ष्य पछ्याउँदा नेपाल क्रमशः १ सय २० र १ सय ३ रनमा अलआउट भएको थियो । लिग २ मा नेपालले १२ खेल खेलेको छ र त्यसमा ६ खेलमा जित हात पारेको छ । सन् २०२३ मा हुने एकदिवसीय विश्वकप छनोटको आधार पनि रहेको लिग २ मा नेपाल सात सहभागी राष्ट्रमा छैटौं स्थानमा छ । पपुवा न्युगिनीको २ अंकमात्र छ । पपुवा न्युगिनीले अघिल्लो खेलमा यूएईलाई ६ विकेटले स्तब्ध पार्दै लगातार १८ खेलको पराजय यात्रा टुंगाएको थियो । दुबई अन्तर्राष्ट्रिय क्रिकेट रंगशालामा नेपालको सुरुआत मंगलबार पनि राम्रो रहेन । आसिफ शेख पुनः सस्तैमा आउट भए । उनलाई २ रनमै एलेइ नाओले बोल्ड गरे । कुशल र आरिफले ८७ रनको मजबुत साझेदारी गरी नेपाललाई जितको आधार देखाइदिए । कुशलले ६४ बल खेल्दै ४ चौका र १ छक्का प्रहार गरी ५० रन बनाए ।आरिफले १ सय २ बलको इनिङ्समा ४ चौका र रोहितले ४८ बल खेली ५ चौका प्रहार गरे । एकदिवसीय अन्तर्राष्ट्रियमा आरिफको यो पहिलो अर्धशतक हो । पपुवा न्युगिनीका चार्ल्स अमिनीले २ तथा काबुआ मोरिआले १ विकेट लिए । यसअघि टस हारेपछि ब्याटिङमा आएको पपुवा न्युगिनीलाई नेपालले कसिलो बलिङ गरेर सानो स्कोरमा रोकेको थियो । कप्तान सन्दीप लामिछाने र सोमपाल कामीले २–२ विकेट लिए । सन्दीपले १० ओभरमा २९ र सोमपालले १० ओभरमा १ मेडन राख्दै ३७ रन खर्चे । करण केसी, आरिफ, दीपेन्द्रसिंह ऐरी र पवन सर्राफले १–१ विकेट लिए ।कप्तान असाद भालाले पुनः पपुवा न्युगिनीबाट सर्वाधिक रन बनाए । उनले ४५ रन बनाउने क्रममा ९६ बल खेलेर ३ चौका प्रहार गरे । लेगा सिएका २०, सेसे बाउ १९, नोर्मान भानुआ १८, चार्ल्स अमिनी १३ रनमा आउट भए । चाड सुपर २२ र काबुआ मोरेआ १७ रनमा अविजित रहे । नेपालबाट आसिफ शेखलाई टिममा फिर्ता ल्याइएको छ भने भीम सार्कीलाई एकदिवसीय अन्तर्राष्ट्रियमा डेब्यु गर्न दिइएको छ । उनीहरूलाई ज्ञानेन्द्र मल्ल र विक्रम सोबको स्थानमा ल्याइएको छ । ज्ञानेन्द्र र कप्तान सन्दीप लामिछानेले नेपालले खेलेको यसअघिका सबै १९ एकदिवसीय अन्तर्राष्ट्रिय म्याच खेल्दै आएका थिए । ज्ञानेन्द्र मल्ल नेपालबाट एकदिवसीय अन्तर्राष्ट्रियमा सर्वाधिक रन बनाउने खेलाडी भए पनि पछिल्ला खेलहरूमा उनको ब्याट राम्रोसँग खुल्न सकेको थिएन । देव र आदिललाई मौकापपुवा न्युगिनीसँग हुने दुई एकदिवसीय अन्तर्राष्ट्रिय खेल र मलेसिया सम्मिलित त्रिकोणात्मक ट्वान्टी–२० शृंखलाका लागि ज्ञानेन्द्रसहित विनोद भण्डारीलाई नेपाली टोलीबाट हटाइएको छ । करण केसी र आसिफ शेखलाई ट्वान्टी–२० को त्रिकोणात्मक शृंखलामा मात्र राखिएको छ । नेपाली यू–१९ टोलीमा रहेका देव खनाल र आदिल अन्सारीले पहिलो पटक नेपाली टोलीमा स्थान पाएका हुन् । त्यस्तै विकेटकिपर ब्याटर दिलिप नाथले लामो समयपछि टोलीमा पुनरागमन गरेका छन् । नेपालले पपुवा न्युगिनीसँग खेल्ने एकदिवसीय टोलीमा सन्दीप लामिछाने (कप्तान), आरिफ शेख, कुशल भुर्तेल, सोमपाल कामी, दीपेन्द्रसिंह ऐरी, सागर ढकाल, कमलसिंह ऐरी, अनिल शाह, विक्रम सोब, सुशन भारी, रोहित पौडेल, पवन सर्राफ, देव खनाल, गुलशन झा र भीम सार्की छन् । त्यस्तै ट्वान्टी–२० टोलीमा सन्दीप, आरिफ, कुशल, सोमपाल, दीपेन्द्र, सागर, कमल, आसिफ, करण, अविनाश, विवेक, दिलिप नाथ, लोकेश बम, कुशल मल्ल र आदिल छन् । नेपालले शुक्रबार र शनिबार त्रिवि क्रिकेट मैदान कीर्तिपुरमा पपुवा न्युगिनीविरुद्ध एकदिवसीय अन्तर्राष्ट्रिय शृंखला खेल्नेछ भने त्यसपछि ट्वान्टी–२० त्रिकोणात्मक शृंखला सुरु हुनेछ । 